1999/253/EY: Komission päätös, tehty 12 päivänä huhtikuuta 1999, eräitä Keniasta ja Tansaniasta tuotavia tai peräisin olevia kalastustuotteita koskevista suojatoimenpiteistä (tiedoksiannettu numerolla K(1999) 497) (ETA:n kannalta merkityksellinen teksti)



Virallinen lehti nro L 098 , 13/04/1999 s. 0015 - 0016



KOMISSION PÄÄTÖS, tehty 12 päivänä huhtikuuta 1999, eräitä Keniasta ja Tansaniasta tuotavia tai peräisin olevia kalastustuotteita koskevista suojatoimenpiteistä (tiedoksiannettu numerolla K(1999) 497) (ETA:n kannalta merkityksellinen teksti) (1999/253/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kolmansista maista yhteisöön tuotavien tuotteiden eläinlääkintätarkastusten järjestämistä koskevista periaatteista 10 päivänä joulukuuta 1990 annetun neuvoston direktiivin 90/675/ETY(1), sellaisena kuin se on viimeksi muutettuna direktiivillä 96/43/EY(2), ja erityisesti sen 19 artiklan, sekä katsoo, että 1) direktiivin 90/675/ETY 19 artiklan mukaan on tehtävä tarvittavat päätökset tiettyjen tuotteiden tuonnista kolmansista maista, jos kyseisissä maissa ilmenee tai leviää vakava vaara eläinten tai ihmisten terveydelle, 2) Ugandan viranomaiset ovat ilmoittaneet komissiolle joistakin kalamyrkytyksistä Victoriajärvellä; kalamyrkytysten epäillään johtuvan torjunta-aineista Victoriajärven vedessä ja vääristä kalastuskäytännöistä, 3) Ugandan viranomaiset ovat toteuttaneet varotoimenpiteitä ja keskeyttäneet kaiken kalan viennin Euroopan yhteisöön 22 päivästä maaliskuuta 1999 siihen saakka, kunnes kalastustuotteiden turvallisuus voidaan taata, 4) Kenia ja Tansania jakavat Ugandan kanssa Victoriajärven vesialueen ja näin ollen myös järvestä saadut kalat; Kenia ja Tansania ovat toteuttaneet varotoimenpiteitä, mutta eivät ole keskeyttäneet kalastustuotteiden vientiä yhteisöön; nämä varotoimenpiteet eivät riitä nykyisessä tilanteessa varmistamaan kalastustuotteiden turvallisuutta, 5) Keniasta ja Tansaniasta tuotavien tai peräisin olevien, Victoriajärvestä pyydettyjen kalastustuotteiden tuonti olisi keskeytettävä, 6) toimenpidettä on tarkasteltava uudelleen tilanteen kehittymistä koskevien tietojen ja toimivaltaisten viranomaisten kalastustuotteiden turvallisuuden osalta esittämien takeiden perusteella, ja 7) tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Tätä päätöstä sovelletaan Keniasta ja Tansaniasta tuotaviin tai peräisin oleviin, Victoriajärvestä pyydettyihin tuoreisiin, jäädytettyihin ja jalostettuihin kalastustuotteisiin. Sitä ei sovelleta mereltä pyydettyihin kalastustuotteisiin. 2 artikla Jäsenvaltioiden on kiellettävä 1 artiklassa tarkoitettujen kalastustuotteiden tuonti alueelleen. 3 artikla Kaikki tämän päätöksen soveltamisesta aiheutuvat kustannukset veloitetaan lähettäjältä, vastaanottajalta tai heidän edustajaltaan. 4 artikla Tätä päätöstä tarkastellaan uudelleen tilanteen kehittymistä koskevien tietojen sekä Kenian ja Tansanian toimivaltaisten viranomaisten kalastustuotteiden turvallisuuden osalta esittämien takeiden perusteella. 5 artikla Jäsenvaltioiden on muutettava kauppaan soveltamansa toimenpiteet tämän päätöksen mukaisiksi. Niiden on viipymättä ilmoitettava tästä komissiolle. 6 artikla Tämä päätös on osoitettu kaikille jäsenvaltioille. Tehty Brysselissä 12 päivänä huhtikuuta 1999. Komission puolesta Franz FISCHLER Komission jäsen (1) EYVL L 373, 31.12.1990, s. 1. (2) EYVL L 162, 1.7.1996, s. 1.